Jake hark twee legendes van die Leeus nader | Netwerk24
Deur Brenden Nel 27 Junie 2021 00:04
Twee voormalige Springbokke van die Leeus, Ruan Combrinck en Lionel Mapoe, gaan vir die Bulle uitdraf.
Ruan Combrinck Foto: Deaan Vivier
Jake White, die Bulle se direkteur van rugby, het dié twee oud-Bokke vir 'n jaar as werknemers by Loftus Versfeld vasgemaak om hul diepte te versterk met die oog op die nuwe kompetisie wat deels in die Noordelike Halfrond gespeel sal word.
Albei spelers se loopbane het begin taan, maar White glo skynbaar daar is nog skop in albei.
Combrinck, wat 'n jaar gelede sy Franse klubspan, Stade Français, verlaat het, het sedertdien geen rugby gespeel nie. Hy het hom op sy plaas gevestig waar hy met die boerdery aangegaan het. Hy is sedert Maart 2020 ná 'n skouerbesering op sy plaas en het sedertdien nog nie weer gespeel nie.
Mapoe het tot onlangs toe nog vir die Franse derdeligaklub Nice gespeel, nadat hy ook vroeër by Stade Français was. Combrinck is 31 en Mapoe 32.
Combrinck en Mapoe sal hulle by 'n ander voormalige speler van die Leeus, Harold Vorster, by die Bulle aansluit. Vorster het eergisteraand teen die Pumas sy buiging vir die Bulle gemaak.
Vorster was in die tyd van Johan Ackermann as die Leeus se breier saam met Combrinck en Mapoe in die Leeus se suksesvolle span wat drie agtereenvolgende eindstryde gehaal het.
Lionel Mapoe Foto: Gallo Images
Mapoe en Combrinck sal hulle dié week by Loftus aanmeld, saam met die oud-Springbok Johan Goosen en die veelsydige losvoorspeler Jacques "Sheep" du Plessis. Goosen en Du Plessis was tot onlangs by Montpellier.
White het die afgelope week weer beklemtoon dat die Bulle meer diepte nodig het, veral ná hul nederlaag in Italië in die Reënboogbeker-eindstryd.
"Ons is besig om 'n paar spelers te werf," het White Donderdag op die span se mediakonferensie gesê.
"Nadat ons gesien het watter soort teenstand ons in die Noordelike Halfrond gaan kry, besef ons ons sal ons span in sekere areas moet versterk.
"Ons is saam met Edgar (Rathbone) besig om ons span te versterk in die areas waar ek voel ons nog leemtes het."
Die Bulle gaan ook in die toekoms die vleuel Stravino Jacobs en die heelagter David Kriel as senters aanwend.
Die Bulle het wel drie belowende jong spelers laat gaan – die SA o.20-losskakel/senter Dawid Kellerman is Japan toe, en twee jong SA o.20-senters, Marnus Potgieter (Haaie) en Jay-Cee Nel (Griekwas), het ook Loftus verlaat.
Terwyl die twee oud-Bokke lank in die tand is, voel die Bulle duidelik dat hul ervaring goud werd kan wees, veral met die Bulle se huidige ouderdomgemiddeld op 24,5 jaar in hul groep. Die gemiddelde ouderdom van spanne in die Pro14 is 26,5 en in die Franse Top14 is dit 27,5.